በኢሬቻ በዓል የጎረቤት ሀገራት ተሳታፊዎችና ቱሪስቶች ይገኛሉ
አዲስ አበባ፡- መስከረም 24 በሚከበረው የኢሬቻ ሆራ ፊንፊኔ ክብረ በዓል ላይ ከጎረቤት ሀገራት የሚመጡ ተሳታፊዎች እና ቱሪስቶች እንደሚገኙ አባገዳ ጎበና ሆላ ገለጹ። አባገዳ ጎበና ከአዲስ ዘመን ጋዜጣ ጋር በነበራቸው ቃለ ምልልስ እንዳስታወቁት ኢሬቻ የፍቅር፣ የሰላምና የምስጋና በዓል ነው። በዚህ በዓል ላይ ለመታደም ከኬኒያ፣ ከኤርትራ፣ ከሱዳንና ጂቡቲ እንግዶች እንደሚመጡ የገለጹ ሲሆን ከተለያዩ የዓለማችን ሀገራትም ዲያስፖራዎችና ቱሪስቶች በዓሉን ለመታደም እንደሚመጡ ጠቁመዋል። ለብዙ ዓመታት ተቋርጦ የነበረው ኢሬቻ ሆራ ፊንፊኔ በመዲናዋ መከበር መቻሉ ለውጭ ሀገር እንግዶችና ቱሪስቶች ምቹ ሁኔታ በመፍጠሩ በዓሉን ለመታደም ወደ ኢትዮጵያ የሚገቡ የውጭ ዜጎች ተሳትፎ አመርቂ እንደሆነ ተናግረዋል። በኢሬቻ ሆራ ፊንፊኔ የምስጋና በዓል ላይ ከኦሮሚያና ከተለያዩ የሀገሪቱ ክልሎች ከሚመጡ በርካታ ታዳሚዎች በተጨማሪ ከጎረቤት ሀገራትና ከተለያዩ የዓለማችን ሀገራት የሚመጡ የበዓሉ ታዳሚዎችና ቱሪስቶች መገኘታቸው በዓሉን ከማድመቅና ከማስተዋወቅ ባለፈ የቱሪዝም እድገቱን እንደሚደግፍ አስታውቀዋል። እንደ አባገዳው አገላለጽ ከሰባት እስከ ስምንት ሚሊየን ህዝብ በበዓሉ ላይ ተሳታፊ ይሆናል። ይህም የሰላምና የአንድነት መድረክ በመፍጠር የሀገሪቱን ገጽታ ይገነባል። የአዲስ አበባን ከተማና ህዝቦቿን ኢኮኖሚያዊ ተጠቃሚነት ያሳድጋልም ብለዋል። የቱሪስት መስዕብን በማስፋት የሥራ እድልና የውጭ ምንዛሬ ተጠቃሚነትን ያሳድጋል። የአዲስ አበባ ከተማ ነዋሪዎችና በፊንፊኔ ዙሪያ ያሉ ከተሞችም እንግዶቻቸውን በተገቢው መንገድ ማስተናገድ እንዳለባቸው አባገዳው ጥሪ አቅርበዋል። በተለይ የአዲስ አበባ ህዝብ የተለመደውን እንግዳ የመቀበል ባህሉን ተግባራዊ በማድረግ በዓሉ የሰመረ እንዲሆን የበኩሉን አስተዋጽዖ እንዲያበረክት ጥሪ አቅርበዋል። ሆቴሎች የተለያዩ አገልግሎት መስጫ ተቋማት አላስፈላጊ የሆኑ የዋጋ ጭማሪዎችን እንዳያደርጉ ከባለሀብቶች ጋር ምክክር እንደተደረገም አስታውሰዋል። በፊንፊኔ ዙሪያ ያሉ ከተሞችም በአምስቱ አቅጣጫ ወደ መዲናዋ የሚገቡ እንግዶችን በምግብ፣ በማረፊያና በትራንስፖርት ባላቸው አቅም ድጋፍ እንዲያደርጉላቸው አባገዳው አሳስበዋል።አዲስ ዘመን መስከረም 22/2012 ኢያሱ መሰለ